Global Records este o casă de discuri din România. A fost lansată în 2008 de omul de afaceri Ștefan Lucian Gîtiță. Global Records este parte a platformei Global Entertainment care cuprinde, pe lângă casa de discuri, agenția de impresariat Global Booking și agenția de influencer marketing Global Influencers. Global Records este una dintre cele mai de succes case de discuri din România, astfel că, în 2018, 20 dintre piesele produse de aceasta au fost prezente în top 10 . În perioada 18 mai–6 iulie 2019, aproximativ 24% din muzica difuzată pe posturile de radio a fost semnată de Global Records. Casa de discuri a colaborat cu Televiziunea Română în selecția reprezentantului României în Concursul Muzical Eurovision 2020.